Ceres-boer verskaf sonkrag aan plaas en dorp -Solidariteit Wêreld
Tuis › Nuuskantoor › Ceres-boer verskaf sonkrag aan plaas en dorp
Indien jy een van die talle Suid-Afrikaners is wat tydens die tweede vlaag van die Covid-19-pandemie vanaf jou lessenaar in die spaarkamer of selfs vanaf die eetkamer- of kombuistafel werk, sal dit wys wees om ag te slaan op Eskom se nuutste aankondiging waarin die staatsinstelling waarsku dat daar na verwagting vir die volgende drie maande 'n weeklikse kragtekort sal wees.
Die byna konstante toepassing van beurtkrag het Suid-Afrikaners oor die afgelope paar jaar uit frustrasie met die hande in die hare laat sit, en het terselfdertyd gesorg dat buitelandse beleggers huiwerig is om in die Suid-Afrikaanse ekonomie te belê.
Hoewel dit Suid-Afrikaanse sakeondernemings 'n duidelike en ernstige knou toegedien het, het dit ook gesorg dat innoverende Suid-Afrikaanse entrepreneurs en kundiges met blink planne vorendag gekom het – planne wat nie net sorg het dat die ligte by verskeie ondernemings aanbly nie, maar waarby selfs munisipaliteite kan baat.
'n Boer maak 'n plan
Ian Versfeld, 'n boer wat in die Ceresvallei op die plaas Vadersgawe, oftewel die El Cuesta-boerdery, met vrugte boer, het besef dat die kragprobleem wat die land en ook sy gemeenskap raak nie vanself opgelos gaan word nie. Hy het daarom besluit om in te tree deur 'n sonkragaanleg op sy eiendom te installeer.
Nadat hy vasgestel het hoeveel krag die Vadersgawe-boerdery sal benodig, het hy egter besluit om 'n veel groter stap te neem en 'n stelsel te installeer wat veel meer as die nodige hoeveelheid krag kan lewer. Versfeld wou veel meer elektrisiteit opwek as wat hy vir sy boerdery nodig het sodat hy sy gemeenskap kon help om onafhanklik van Eskom-krag te wees.
Versfeld se plan was om die oortollige krag wat nie deur sy plaas en boerdery gebruik word nie, met die samewerking van die plaaslike Witzenburg-munisipaliteit in die netwerk terug te voer sodat dit elders waar dit nodig is gebruik kan word.
Hierdie projek wat reeds in Mei 2020 voltooi is, het die beskikbare elektrisiteit in die gebied verhoog en het daartoe gelei dat die gemeenskap meer krag het en ook minder kwesbaar is vir beurtkrag. Volgens South Africa Today word die personeel wat op die plaas werksaam is, ook nou van krag gratis voorsien.
Sonkragaanleg op die Vadersgawe-vrugteplaas
Die stelsel bestaan uit 630 sonpanele (van 360 Watt elk) en kan tot 226,8 kWp gelykstroomkrag lewer. Die stelsel kan altesaam tot 376 882 kWh per jaar lewer. Volgens David Masureik, uitvoerende hoof van New Southern Energy, die onderneming wat die stelsel ontwerp en geïnstalleer het, is die projek 'n voorbeeld van 'n netwerkstelsel wat tot voordeel van 'n hele gebied kan wees.
Volgens Versfeld word 'n baie meer stabiele interne netwerk met die sonkragaanleg ervaar en maak die Solar Edge-tegnologie die monitering en opsporing van foute baie maklik.
Versfeld het ook genoem dat die sonnige klimaat asook die oop ruimtes op sy plaas hom laat besef het dat sonkrag 'n voor die hand liggende oplossing is. Hy beplan ook om selfs nog meer sonpanele op 'n oop stuk veld te installeer.
Volgens Sikonathi Mantshantsha, Eskom se woordvoerder, sal daar vir die grootste deel van 2021 'n risiko vir beurtkrag wees.
Hy het ook genoem dat die risiko eers na September 2021 sal verminder, maar daar kan verwag word dat beurtkrag tot dan 'n groot risiko sal bly.
Volgens Mantshantsha is dit wel betreurenswaardig dat Eskom in hierdie situasie verkeer, maar hy het bygevoeg dat Eskom se bestuur asook sy ingenieurspanne hard aan die werk is om die voortdurende probleme te takel.
Fruit farmer lights up Ceres Valley – https://southafricatoday.net/environment/fruit-farmer-lights-up-ceres-valley/
Ceres farmer commissions solar plant that benefits community – https://www.engineeringnews.co.za/article/ceres-farmer-commissions-solar-plant-that-benefits-community-2021-01-14/rep_id:4136
Eskom to stop 4-hour load-shedding in Joburg – https://mybroadband.co.za/news/energy/383146-eskom-to-stop-4-hour-load-shedding-in-joburg.html